Document ID: 32005D0357

32005D0357
L 114/11
SLUŽBENI LIST EUROPSKE UNIJE
22.12.2004.
ODLUKA VIJEĆA
od 22. prosinca 2004.
o sklapanju Sporazuma između Europske zajednice i Republike San Marino o mjerama istovrsnim onima koje su utvrđene u Direktivi Vijeća 2003/48/EZ o oporezivanju dohotka od kamate na štednju
(2005/357/EZ)
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 94. u vezi s prvim podstavkom stavka 2., prvi podstavak stavka 3. i stavak 4. članka 300.,
uzimajući u obzir prijedlog Komisije,
uzimajući u obzir mišljenje Europskog parlamenta (1),
budući da:
(1)
Vijeće je 16. listopada 2001. ovlastilo Komisiju da dogovori odgovarajući sporazum s Republikom San Marino prema kojem bi se osiguralo da Republika San Marino usvoji mjere istovrsne onima koje se trebaju primijeniti unutar Zajednice za osiguranje učinkovitog oporezivanja dohotka od kamata na štednju.
(2)
Tekst Sporazuma koji je rezultat tih pregovora odražava pregovaračke direktive koje je izdalo Vijeće. Uz Sporazum donosi se i Memorandum o razumijevanju između Europske zajednice i njezinih država članica s jedne strane i Republike San Marino s druge strane, a njegov je tekst priložen Odluci Vijeća 2004/903/EZ (2).
(3)
Primjena odredbi Direktive 2003/48/EZ (3) ovisna je o primjeni mjera istovrsnih onima koje su sadržane u toj Direktivi, od strane Republike San Marino u skladu sa sporazumom koji je ta država zaključila s Europskom zajednicom.
(4)
Sporazum je u skladu s Odlukom 2004/903/EZ u ime Europske zajednice potpisan 7. prosinca 2004. s mogućnošću donošenja Odluke o sklapanju Sporazuma na kasniji datum.
(5)
Sporazum je potrebno odobriti u ime Zajednice.
(6)
Potrebno je osigurati jednostavan i brz postupak za moguće prilagodbe Priloga I. i II. Sporazumu,
ODLUČILO JE:
Članak 1.
Sporazum između Europske zajednice i Republike San Marino o mjerama istovrsnima onima koje su utvrđene u Direktivi Vijeća 2003/48/EZ o oporezivanju dohotka od kamate na štednju, odobrava se u ime Europske zajednice.
Tekst Sporazuma priložen je ovoj Odluci (4).
Članak 2.
Komisija je ovlaštena odobriti, u ime Zajednice, izmjene priloga Sporazumu, koje jamče usklađenost priloga s podacima o nadležnim tijelima, koji proizlaze iz obavijesti iz članka 5. točke (a) Direktive 2003/48/EZ i iz Priloga istoj.
Članak 3.
Predsjednik Vijeća šalje obavijest predviđenu u članku 16. stavku 1. Sporazuma u ime Zajednice (5).
Članak 4.
Ova se Odluka objavljuje u Službenom listu Europske unije.
Sastavljeno u Bruxellesu 22. prosinca 2004.

Labels: 2
19
5
18
15